यो वार्तालाप काठमाडौंको कपनस्थित धोबीखोलाको आडैमा रहेको अष्टभुजा मन्दिरको एउटा कोठामा सञ्चालित ‘आमा स्कूल’ मा भएको हो । दैनिक तीन घण्टा कक्षा संचालन हुुँदै आएको यस स्कूलका विद्यार्थी ६१ वर्षदेखि ८३ वर्षसम्मका आमा–हजुरआमाहरू हुन् । ‘एजिङ नेपाल’ र अष्टभुजा समाजद्वारा संचालित आमाहरूको साक्षरता कक्षाको अहिले तेस्रो व्याच चल्दैछ । यहाँ सहभागीहरूलाई नेपाली अक्षर पढ्न र लेख्न, अंग्रेजीका अङ्क, एबीसीडी तथा विभिन्न सांकेतिक चिह्नका बारेमा सिकाइन्छ । अहिलेको कक्षामा २५ जना सहभागी छन् । करीब ८ महीना अघिदेखि कपनकै पैयूँटारमा पनि यस्तै कक्षा संचालन गरिएको छ । त्यहाँ पनि २५ जना सहभागी छन् ।
